title: Rozhodnutie Európskeho parlamentu z 23. apríla 2009 o absolutóriu za plnenie rozpočtu Prekladateľského strediska pre orgány Európskej únie za rozpočtový rok 2007

text:
               26.9.2009

               SK

               Úradný vestník Európskej únie

               L 255/145

         ROZHODNUTIE EURÓPSKEHO PARLAMENTU
   z 23. apríla 2009
   o absolutóriu za plnenie rozpočtu Prekladateľského strediska pre orgány Európskej únie za rozpočtový rok 2007
   (2009/657/ES)
   EURÓPSKY PARLAMENT,

               —

               so zreteľom na konečnú účtovnú závierku Prekladateľského strediska pre orgány Európskej únie za rozpočtový rok 2007 (1),

               —

               so zreteľom na správu Dvora audítorov o overení ročnej účtovnej závierky Prekladateľského strediska pre orgány Európskej únie za rozpočtový rok 2007 spolu s odpoveďami strediska (2),

               —

               so zreteľom na odporúčanie Rady z 10. februára 2009 (5588/2009 – C6-0060/2009),

               —

               so zreteľom na Zmluvu o ES, a najmä na jej článok 276,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3), a najmä na jeho článok 185,

               —

               so zreteľom na nariadenie Rady (ES) č. 2965/94 z 28. novembra 1994 o zriadení Prekladateľského strediska pre inštitúcie Európskej únie (4), a najmä na jeho článok 14,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 (5), a najmä na jeho článok 94,

               —

               so zreteľom na článok 71 a prílohu V k rokovaciemu poriadku,

               —

               so zreteľom na správu Výboru pre kontrolu rozpočtu (A6-0178/2009),

               1.

               udeľuje riaditeľovi Prekladateľského strediska pre orgány Európskej únie absolutórium za plnenie rozpočtu strediska za rozpočtový rok 2007;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, riaditeľovi Prekladateľského strediska pre orgány Európskej únie, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Hans-Gert PÖTTERING

            Generálny tajomník

         Klaus WELLE

      (1)  Ú. v. EÚ C 278, 31.10.2008, s. 42.

      (2)  Ú. v. EÚ C 311, 5.12.2008, s. 116.

      (3)  Ú. v. ES L 248, 16.9.2002, s. 1.

      (4)  Ú. v. ES L 314, 7.12.1994, s. 1.

      (5)  Ú. v. ES L 357, 31.12.2002, s. 72.
   UZNESENIE EURÓPSKEHO PARLAMENTU
   z 23. apríla 2009
   s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Prekladateľského strediska pre orgány Európskej únie za rozpočtový rok 2007
   EURÓPSKY PARLAMENT,

               —

               so zreteľom na konečnú účtovnú závierku Prekladateľského strediska pre orgány Európskej únie za rozpočtový rok 2007 (1),

               —

               so zreteľom na správu Dvora audítorov o overení ročnej účtovnej závierky Prekladateľského strediska pre orgány Európskej únie za rozpočtový rok 2007 spolu s odpoveďami strediska (2),

               —

               so zreteľom na odporúčanie Rady z 10. februára 2009 (5588/2009 – C6-0060/2009),

               —

               so zreteľom na Zmluvu o ES, a najmä na jej článok 276,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3), a najmä na jeho článok 185,

               —

               so zreteľom na nariadenie Rady (ES) č. 2965/94 z 28. novembra 1994 o zriadení Prekladateľského strediska pre inštitúcie Európskej únie (4), a najmä na jeho článok 14,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 (5), a najmä na jeho článok 94,

               —

               so zreteľom na článok 71 a prílohu V k rokovaciemu poriadku,

               —

               so zreteľom na správu Výboru pre kontrolu rozpočtu (A6-0178/2009),

               A.

               keďže Európsky dvor audítorov (EDA) vyhlásil, že získal primeranú istotu o tom, že účtovná závierka za rozpočtový rok 2007 poskytuje spoľahlivé informácie a že príslušné operácie sú zákonné a riadne;

               B.

               keďže 22. apríla 2008 Európsky parlament udelil riaditeľovi Prekladateľského strediska pre orgány Európskej únie absolutórium za plnenie rozpočtu strediska za rozpočtový rok 2006 (6) a v uznesení, ktoré je súčasťou rozhodnutia o absolutóriu, Európsky parlament okrem iného:

                           —

                           zobral na vedomie pripomienku EDA v jeho správe z roku 2006, že akumulovaný rozpočtový prebytok za rok 2006 bol 16,9 milióna EUR a že v roku 2007 stredisko vráti svojim klientom sumu 9,3 milióna EUR; súhlasil s EDA, že takáto akumulácia prebytkov naznačuje, že metóda stanovenia ceny prekladov nie je dostatočne presná,

                           —

                           vyjadril nádej, že čoskoro sa podarí nájsť riešenie otázky vyplatenia príspevkov zamestnávateľa do systému dôchodkového zabezpečenia;

               1.

               berie na vedomie pripomienku EDA, že audit postupov verejného obstarávania ukázal, že hodnotenie kritérií na udeľovanie zákaziek nebolo náležite zdokumentované, pretože chýbala analýza nákladov a prínosov rôznych navrhnutých alternatív na odôvodnenie konečného výberu;

               2.

               konštatuje, že EDA sa domnieva, že v jednom zo šiestich kontrolovaných postupov prijímania zamestnancov nebola zaručená transparentnosť postupu, keďže v jednom zo šiestich kontrolovaných postupov prijímania zamestnancov zistil nezrovnalosti;

               3.

               berie na vedomie ochotu strediska riešiť problémy zistené EDA, pokiaľ ide o postupy verejného obstarávania a prijímania zamestnancov, a primerane prispôsobiť svoje postupy;

               4.

               očakáva od strediska, že podá správu o prijatých nadväzných opatreniach a dosiahnutých výsledkoch vo svojej správe o činnosti za rok 2008;

         Nadväzné opatrenia v súvislosti s predchádzajúcimi udeleniami absolutória

               5.

               konštatuje, že v roku 2007 stredisko vrátilo svojim klientom 9 300 000 EUR z hospodárskeho výsledku preneseného z predchádzajúcich rozpočtových rokov;

               6.

               nemôže akceptovať skutočnosť, že napriek tomu, že táto otázka sa zdôrazňovala v uzneseniach o udelení absolutória už mnoho rokov, riešenie konfliktu medzi strediskom a Komisiou, ktorý sa týka podielu zamestnávateľa na príspevkoch do systému dôchodkového zabezpečenia pre zamestnancov, sa stále nenašlo;

               7.

               konštatuje, že stredisko vytvorilo rezervu na prípadné pokrytie tejto platby a že na rok 2007 táto rezerva predstavuje 2 228 928 EUR;

               8.

               trvá na tom, aby sa Komisia a stredisko snažili rýchlo vyriešiť spor týkajúci sa príspevkov do systému dôchodkového zabezpečenia pre zamestnancov; žiada stredisko, aby informovalo orgán udeľujúci absolutórium o výsledkoch rokovaní;

               9.

               pokiaľ ide o ďalšie poznámky horizontálnej povahy, ktoré sú súčasťou rozhodnutia o absolutóriu, odvoláva sa na svoje uznesenie z 23. apríla 2009 o finančnom hospodárení a kontrole agentúr EÚ (7).

      (1)  Ú. v. EÚ C 278, 31.10.2008, s. 42.

      (2)  Ú. v. EÚ C 311, 5.12.2008, s. 116.

      (3)  Ú. v. ES L 248, 16.9.2002, s. 1.

      (4)  Ú. v. ES L 314, 7.12.1994, s. 1.

      (5)  Ú. v. ES L 357, 31.12.2002, s. 72.

      (6)  Ú. v. EÚ L 88, 31.3.2009, s. 118.

      (7)  Pozri stranu 206 tohto úradného vestníka.


title: Rozhodnutie Rady (SZBP) 2015/971 z 22. júna 2015, ktorým sa mení rozhodnutie 2014/512/SZBP o reštriktívnych opatreniach s ohľadom na konanie Ruska, ktorým destabilizuje situáciu na Ukrajine

text:
               23.6.2015

               SK

               Úradný vestník Európskej únie

               L 157/50

         ROZHODNUTIE RADY (SZBP) 2015/971
   z 22. júna 2015,
   ktorým sa mení rozhodnutie 2014/512/SZBP o reštriktívnych opatreniach s ohľadom na konanie Ruska, ktorým destabilizuje situáciu na Ukrajine
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   keďže:

               (1)

               Rada 31. júla 2014 prijala rozhodnutie 2014/512/SZBP (1).

               (2)

               Európska rada sa 19. marca 2015 dohodla na tom, že sa prijmú potrebné opatrenia na jasné prepojenie trvania reštriktívnych opatrení s úplným vykonávaním dohôd z Minska do 31. decembra 2015.

               (3)

               Rozhodnutie 2014/512/SZBP by sa malo obnoviť na ďalších šesť mesiacov, aby Rada mohla zhodnotiť vykonávanie dohôd z Minska.

               (4)

               Rozhodnutie 2014/512/SZBP by sa preto malo zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   Článok 9 ods. 1 rozhodnutia 2014/512/SZBP sa nahrádza takto:

      „1.   Toto rozhodnutie sa uplatňuje do 31. januára 2016.“

   Článok 2
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Luxemburgu 22. júna 2015

            Za Radu

            predsedníčka

         F. MOGHERINI

      (1)  Rozhodnutie 2014/512/SZBP z 31. júla 2014 o reštriktívnych opatreniach s ohľadom na konanie Ruska, ktorým destabilizuje situáciu na Ukrajine (Ú. v. EÚ L 229, 31.7.2014, s. 13).


title: Rozhodnutie Rady 2012/723/SZBP z  26. novembra 2012 , ktorým sa mení a dopĺňa rozhodnutie 2011/172/SZBP o reštriktívnych opatreniach voči určitým osobám, subjektom a orgánom s ohľadom na situáciu v Egypte

text:
               27.11.2012

               SK

               Úradný vestník Európskej únie

               L 327/44

         ROZHODNUTIE RADY 2012/723/SZBP
   z 26. novembra 2012,
   ktorým sa mení a dopĺňa rozhodnutie 2011/172/SZBP o reštriktívnych opatreniach voči určitým osobám, subjektom a orgánom s ohľadom na situáciu v Egypte
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   keďže:

               (1)

               Rada prijala 21. marca 2011 rozhodnutie 2011/172/SZBP (1).

               (2)

               Na uľahčenie návratu spreneverených finančných prostriedkov egyptskému štátu by sa výnimky udelené v rozhodnutí 2011/172/SZBP mali zmeniť a doplniť tak, aby sa povolilo uvoľnenie určitých zmrazených finančných prostriedkov alebo hospodárskych zdrojov, ak sú tieto finančné prostriedky alebo hospodárske zdroje potrebné na to, aby sa vyhovelo súdnemu alebo správnemu rozhodnutiu vydanému v Únii alebo súdnemu rozhodnutiu vykonateľnému v členskom štáte pred dátumom zaradenia dotknutých fyzických alebo právnických osôb, subjektov a orgánov do zoznamu alebo po tomto dátume.

               (3)

               Rozhodnutie 2011/172/SZBP by sa preto malo zodpovedajúcim spôsobom zmeniť a doplniť,

         PRIJALA TOTO ROZHODNUTIE:
   Článok 1
   Rozhodnutie 2011/172/SZBP sa týmto mení a dopĺňa takto:

               1.

               V článku 1 sa odsek 4 nahrádza takto:
               „4.   Odchylne od odseku 1 môžu príslušné orgány členského štátu povoliť uvoľnenie určitých zmrazených finančných prostriedkov alebo hospodárskych zdrojov, ak sú splnené tieto podmienky:

                           a)

                           na uvedené finančné prostriedky alebo hospodárske zdroje sa vzťahuje arbitrážne rozhodnutie, ktoré bolo vydané pred dátumom zaradenia fyzickej alebo právnickej osoby, subjektu alebo orgánu uvedených v odseku 1 do prílohy, alebo súdne alebo správne rozhodnutie vydané v Únii, alebo súdne rozhodnutie vykonateľné v dotknutom členskom štáte pred uvedeným dátumom alebo po ňom;

                           b)

                           finančné prostriedky alebo hospodárske zdroje sa použijú výlučne na uspokojenie pohľadávok zaistených takýmto rozhodnutím alebo uznaných za platné v takomto rozhodnutí v rámci obmedzení stanovených príslušnými zákonmi a právnymi predpismi, ktorými sa riadia práva osôb s takýmito pohľadávkami;

                           c)

                           rozhodnutie nie je v prospech fyzickej ani právnickej osoby, subjektu ani orgánu, ktoré sú uvedené v prílohe, a

                           d)

                           uznanie rozhodnutia nie je v rozpore s verejným poriadkom v dotknutom členskom štáte.

                     Dotknutý členský štát informuje ostatné členské štáty a Komisiu o každom povolení udelenom podľa tohto odseku.“

               2.

               V článku 1 sa odsek 6 nahrádza takto:
               „6.   Odsek 2 sa neuplatňuje, ak sa na zmrazené účty pripisujú:

                           a)

                           úroky alebo iné výnosy z týchto účtov, alebo

                           b)

                           platby splatné na základe zmlúv, dohôd alebo záväzkov, ktoré sa uzavreli alebo ktoré vznikli pred dátumom, ku ktorému tieto účty začali podliehať opatreniam ustanoveným v odsekoch 1a 2, alebo

                           c)

                           platby splatné na základe súdnych, správnych alebo arbitrážnych rozhodnutí vydaných v Únii alebo vykonateľných v dotknutom členskom štáte,

                     za predpokladu, že sa na všetky takéto úroky, iné výnosy a platby naďalej vzťahujú opatrenia ustanovené v odseku 1.“

         Článok 2
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Bruseli 26. novembra 2012

            Za Radu

            predseda

         G. DEMOSTHENOUS

      (1)  Ú. v. EÚ L 76, 22.3.2011, s. 63.